Robin Li
Robin Li Yanhong (1968-yil 17-noyabrda tugʻilgan) – xitoylik dasturiy taʼminot muhandisi, internet-tadbirkor, milliarder, Baidu texnologiya kompaniyasi asoschilaridan biri va bosh ijrochi direktori. 2023-yil iyun holatiga koʻra, uning boyligi Forbes tomonidan 8,6 milliard dollarga baholangan. Li Pekin universitetida axborot menejmenti va Buffalo universitetida kompyuter fanlarini oʻrgangan. 1996-yilda „RankDex“ dasturini yaratdi. 2000-yilda Erik Xu bilan birga Baidu kompaniyasiga asos solgan. Li 2004-yilning yanvaridan beri Baidu kompaniyasining bosh direktori lavozimida ishlab kelmoqda. Kompaniya 2005-yil 5-avgustda NASDAQ roʻyxatiga kiritilgan. Li 12-chaqiriq Xitoy xalq siyosiy maslahat kengashi aʼzosi. Baidu kompaniyasining bosh direktori lavozimida ishlagan vaqtida Li Vey Zeksining oʻlimi, Tiebaʼda malakasiz shifoxonalar reklamasi va reklama firibgarligi kabi bir qator nizolar uchun tanqid qilingan. 2001-yilda „Xitoyning eng yaxshi oʻnta innovatsion ixtirochilari“ qatoriga kirdi. 2002-2003-yillarda „axborot texnologiyalari sohasidagi oʻnta mashhur shaxs“ qatoriga kiritilgan. 2004-yil aprel oyida „Xitoy dasturiy taʼminotidagi oʻn nafar eng yaxshi yosh mutaxassis“ qatorida turadi. 2005-yil dekabr oyida „Xitoyning eng yaxshi iqtisodchisi“ deb topildi. 2014-yil avgust oyida Li Birlashgan Millatlar Tashkiloti Bosh kotibi tomonidan Barqaror rivojlanish uchun maʼlumotlar inqilobi boʻyicha mustaqil ekspert maslahat guruhi hamraisi etib tayinlandi.